Jenko se je že kot srednješolec priključil narodnoradikalni srednješolski organizaciji Preporod in bil med prvimi »kladivarji«, kot so se imenovali tajni voditelji organizacije. Bil je eden izmed najbolj izostrenih piscev v glasilu "Preporod", ki je izhajal v letih 1912 in 1913; uporabljal je psevdonim "Nare Sanov". Kot študent medicine na Dunaju je postal član Jugoslovanskega kljuba, v Pragi pa kljuba Jugoslavija. Sodeloval je tudi v mesečniku "Glas Juga", ki je objavljal članke v slovenskem in hrvaškem jeziku. Na začetku prve svetovne vojne je pobegnil v Srbijo, vstopil kot prostovoljec v srbsko vojsko in v bitki na planini Cer padel.